Il-pandemija tal-coronavirus qed tpoġġi s-sistemi tal-kura tas-saħħa madwar l-UE taħt pressjoni bla preċedent u li qed tiżdied. Illum il-Kummissjoni ħarġet gwida prattika għall-Istati Membri biex tappoġġa u tħeġġeġ il-kooperazzjoni transkonfinali fil-kura tas-saħħa bejn l-awtoritajiet nazzjonali, reġjonali u lokali. Il-kooperazzjoni bejn il-fruntieri tista' tgħin biex tittaffa l-pressjoni fuq sptarijiet mgħobbija żżejjed billi tittrasferixxi pazjenti li jbatu mill-coronavirus għal trattament fi Stati Membri fejn hemm postijiet disponibbli fl-isptarijiet. Il-Kummissjoni se tappoġġa wkoll lill-Istati Membri jew lill-organizzazzjonijiet mhux governattivi biex jibagħtu timijiet kwalifikati ta' persunal mediku biex joffru assistenza bejn il-fruntieri. Il-Viċi President għall-Promozzjoni tal-Istil tal-Ħajja Ewropew Tagħna, Margaritis Schinas, qal: “L-għaqda u s-solidarjetà tal-UE huma vitali fil-ġlieda kontra l-Coronvirus. Il-kooperazzjoni transkonfinali tista' tagħmel id-differenza biex jissalvaw l-ħajjiet billi ttaffi l-kapaċitajiet mġebbda żżejjed tal-kura tas-saħħa fl-Istati Membri. Quddiem l-ikbar kriżi li qed naffaċċjaw fi żmienna, se nagħmlu dak kollu li hu possibbli bir-rispons kollettiv tagħna.” Il-Kummissarju Stella Kyriakides, responsabbli għas-Saħħa u s-Sikurezza Alimentari, qalet: “Huwa biss flimkien li nistgħu negħlbu l-kriżi tal-coronavirus. Il-kooperazzjoni bejn l-Istati Membri hija kruċjali biex jissalvaw il-ħajjiet. Is-solidarjetà tal-UE kienet tanġibbli f'dawn l-aħħar ġimgħat, hekk kif rajna l-Istati Membri jittrattaw pazjenti mill-ġirien tagħhom, anki meta l-kapaċità tagħhom stess kienet mgħobbija żżejjed. Din hija l-UE fl-aqwa tagħha, u bil-gwida tagħna llum, irridu nħeġġu aktar trattament transkonfinali tal-pazjenti, u aktar skjerament ta' persunal tal-kura tas-saħħa minn pajjiżi tal-UE b'kapaċità żejda x'joffru, lejn fejn huwa l-aktar meħtieġ. Is-solidarjetà ssalva l-ħajjiet.” Il-linji gwida tal-lum jistabbilixxu approċċ aktar ikkoordinat għall-kooperazzjoni transkonfinali fir-rigward tal-kura tas-saħħa ta' emerġenza. Il-linji gwida jiddeskrivu wkoll appoġġ u assistenza addizzjonali li għandhom jiġu pprovduti mill-Kummissjoni lill-awtoritajiet tas-saħħa tal-Istati Membri, b'mod partikolari billi: Barra minn hekk, fir-rigward tal-assistenza finanzjarja għall-kooperazzjoni transkonfinali fil-kura tas-saħħa, il-Kummissjoni estendiet ukoll il-Fond ta' Solidarjetà biex ikopri l-emerġenzi tas-saħħa pubblika. Barra minn hekk, in-nefqa fuq is-saħħa hija eliġibbli taħt il-Fondi Strutturali u ġiet prevista iktar flessibbiltà għat-trasferiment tal-fondi bħala parti mir-rispons ekonomiku kkoordinat għat-tifqigħa tal-coronavirus. Fl-aħħar nett, se jkun hemm disponibbli appoġġ addizzjonali permezz tal-Istrument għall-Appoġġ ta' Emerġenza (ESI) li ġie ppreżentat ilbieraħ. Għal iktar informazzjoni Il-paġna web iddedikata tal-Kummissjoni dwar ir-rispons tal-UE għat-tifqigħa tal-coronavirus It-tobba u l-professjonisti tal-kura tas-saħħa interessati li jirċievu aktar informazzjoni u li jissieħbu fis-sistema jistgħu jikkuntattjaw lil SANTE-COVID-CLINICIANS-NETWORK@ec.europa.eu